Aalborg-virksomheden Blue Workforce A/S er gået konkurs. Det skriver Finans.dk tirsdag. Ifølge virksomhedens stifter og adm. direktør, Preben Hjørnet, er årsagen til konkursen, at en nødvendig finansieringsrunde mislykkedes. - Det gør rigtigt ondt. Finansieringsrunden skulle sikre ny driftskapital, men der var ikke opbakning i ejerkredsen. Da vi ikke havde penge til lønninger, måtte vi lade os gå konkurs, siger han til Finans.dk. Blue Workforce beskæftiger 30 ansatte og har datterselskaber i USA, Kina og Schweiz. - Vi havde en redningsplan, men kom bare ikke i mål. Nu håber jeg, at det lykkes at føre virksomheden videre i en ny konstruktion, siger Preben Hjørnet. I det seneste offentliggjorte regnskab præsenterede Blue Workforce et underskud efter skat på 7,5 mio. kr. De 30 ansatte i Blue Workforce er suspenderet i to uger, og kuratoren håber ifølge Finans.dk at finde en løsning, inden den periode udløber.

Referat:
Fremtiden for 30 ansatte er uvis, efter Aalborg-virksomheden Blue Workforce er overgået til konkursbehandling.